[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.11.2008

COM(2008) 711 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της θέσης που θα υιοθετηθεί εξ ονόματος της Ευρωπαϊκής Κοινότητας όσον αφορά τις προτάσεις τροποποίησης της διεθνούς σύμβασης για τη ρύθμιση της φαλαινοθηρίας και του προσαρτήματός της

(υποβληθείσα από την Επιτροπή)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της θέσης που θα υιοθετηθεί εξ ονόματος της Ευρωπαϊκής Κοινότητας όσον αφορά τις προτάσεις τροποποίησης της διεθνούς σύμβασης για τη ρύθμιση της φαλαινοθηρίας και του προσαρτήματός της

ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με το άρθρο 174 παράγραφος 1 της συνθήκης ΕΚ, ένας από τους στόχους της κοινοτικής περιβαλλοντικής πολιτικής είναι η προώθηση, σε διεθνές επίπεδο, μέτρων για την αντιμετώπιση των περιφερειακών ή παγκόσμιων περιβαλλοντικών προβλημάτων. Στον εν λόγω στόχο εμπεριέχεται η διατήρηση των ειδών, συμπεριλαμβανομένης της φάλαινας, σε παγκόσμιο επίπεδο. Η Ευρωπαϊκή Κοινότητα (ΕΚ) έχει δεσμευθεί για τη διατήρηση της φάλαινας και άλλων κητωδών και έχει θεσπίσει περιβαλλοντική νομοθεσία η οποία εξασφαλίζει, εν προκειμένω, ένα υψηλό επίπεδο προστασίας.

2. Στο παράρτημα IV της οδηγίας για τους οικοτόπους (ενδιαιτήματα)[1] απαριθμούνται όλα τα είδη κητωδών. Αυτό σημαίνει ότι όλα τα είδη φάλαινας προστατεύονται αυστηρά από εκούσια όχληση, σύλληψη ή θανάτωση εντός των κοινοτικών υδάτων. Η ίδια οδηγία απαγορεύει επίσης την κατοχή, μεταφορά και πώληση ή ανταλλαγή δειγμάτων ειδών που έχουν συλληφθεί ενώ διαβιούσαν ελεύθερα στο φυσικό περιβάλλον. Η νομοθεσία αυτή δεν επιτρέπει την επανέναρξη των δραστηριοτήτων εμπορικής φαλαινοθηρίας για κανένα από τα αποθέματα που συναντώνται εξ ολοκλήρου ή εν μέρει στα ύδατα της Κοινότητας. Δεδομένης της μεταναστευτικής φύσης των αποθεμάτων φαλαινών, είναι σαφές ότι οι στόχοι της οδηγίας για τα ενδιαιτήματα μπορούν να επιτευχθούν μόνον εφόσον θεσπιστεί ανάλογο διεθνές ρυθμιστικό πλαίσιο.

3. Ο κανονισμός 338/97/ΕΚ του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους[2], με τον οποίο τίθενται σε εφαρμογή στην ΕΚ οι διατάξεις της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES), απαγορεύει την εισαγωγή κητωδών στην Κοινότητα για εμπορικούς πρωτίστως σκοπούς[3]. Αυτό το υψηλό επίπεδο προστασίας ενισχύεται περαιτέρω με την κοινοτική στρατηγική για το θαλάσσιο περιβάλλον[4] και με την οδηγία-πλαίσιο για τη θαλάσσια στρατηγική[5], η οποία αναμένεται να ενισχύσει την προστασία των φαλαινών στην ΕΚ, προωθώντας τον γενικό στόχο της καλής περιβαλλοντικής κατάστασης των ωκεανών και των θαλασσών της Ευρωπαϊκής Ένωσης (ΕΕ).

4. Κατά συνέπεια, ο απώτερος στόχος της κοινοτικής περιβαλλοντικής πολιτικής όσον αφορά τις φάλαινες είναι να επιδιωχθεί η αυστηρότερη δυνατή προστασία τους. Η προαναφερόμενη περιβαλλοντική νομοθεσία εξασφαλίζει το ύψιστο επίπεδο προστασίας χάρη στην ευρεία εναρμόνιση των ρυθμίσεων.

5. Η κοινοτική πολιτική υπέρ της φάλαινας δεν θα είναι αποτελεσματική στα κοινοτικά ύδατα εάν δεν υποστηρίζεται από συνεκτική παγκόσμια δράση. Στο πλαίσιο της ολοκληρωμένης πολιτικής της ΕΕ για τη θάλασσα, η Επιτροπή θα επιδιώξει τον συντονισμό των ευρωπαϊκών συμφερόντων στα διεθνή ζητήματα.

6. Η Διεθνής Επιτροπή Φαλαινοθηρίας (ΔΕΦ/IWC), ο αρμόδιος διεθνής οργανισμός για τη διατήρηση και διαχείριση των αποθεμάτων φαλαινών σε παγκόσμιο επίπεδο, έχει συσταθεί δυνάμει της διεθνούς σύμβασης για τη ρύθμιση της φαλαινοθηρίας (στο εξής «η Σύμβαση»), η οποία υπεγράφη το 1946. Σκοπός της Σύμβασης είναι «να προβλέπει την κατάλληλη διατήρηση των αποθεμάτων των φαλαινών, καθιστώντας έτσι δυνατή τη μεθοδική ανάπτυξη της φαλαινοθηρικής βιομηχανίας» (προοίμιο της Σύμβασης). Μέλη της ΔΕΦ μπορούν να είναι μόνο κυβερνήσεις που έχουν προσχωρήσει στη Σύμβαση. Για να τροποποιηθεί η Σύμβαση έτσι ώστε να μπορεί η ΕΚ να γίνει μέλος, απαιτείται η κύρωση πρωτοκόλλου από όλα τα μέλη της ΔΕΦ. Το 1992, η Επιτροπή ενέκρινε πρόταση[6] για τη διαπραγμάτευση της προσχώρησης της Κοινότητας στη Σύμβαση, το Συμβούλιο όμως δεν έδωσε συνέχεια στην πρόταση αυτή. Ωστόσο, η Κοινότητα συμμετέχει στη ΔΕΦ ως παρατηρητής.

7. Η φαλαινοθηρία για εμπορικούς σκοπούς ανεστάλη το 1986, λόγω του μορατόριουμ που συνομολογήθηκε από την πλειονότητα των χωρών οι οποίες εκπροσωπούνται στη ΔΕΦ. Οι κύριοι λόγοι διακοπής της εμπορικής φαλαινοθηρίας ήταν οι αβεβαιότητες των επιστημονικών αναλύσεων που αφορούσαν την κατάσταση των διαφόρων αποθεμάτων φαλαινών. Έκτοτε, το κύριο ζήτημα που συζητείται κατά τακτά διαστήματα στις συνόδους της ΔΕΦ είναι αν τα αποθέματα φαλαινών έχουν αποκατασταθεί αρκετά ώστε να αρθεί, με ελεγχόμενο τρόπο, η απαγόρευση της εμπορικής φαλαινοθηρίας.

8. Η διττή αποστολή της ΔΕΦ – διαχείριση της φαλαινοθηρίας και, ταυτόχρονα, διατήρηση των φαλαινών – οδήγησε, με την πάροδο του χρόνου, σε ακραία πόλωση της αντιπαράθεσης μεταξύ των κρατών που πρωτοστατούν υπέρ της φαλαινοθηρίας και εκείνων που τάσσονται κατά της δραστηριότητας αυτής. Τα κράτη που πρωτοστατούν υπέρ της φαλαινοθηρίας (π.χ. Ιαπωνία, Ισλανδία και Νορβηγία) αμφισβητούν σταθερά το εν λόγω μορατόριουμ και εξακολουθούν να αναπτύσσουν φαλαινοθηρικές δραστηριότητες για σκοπούς που αποκαλούν επιστημονικούς ή βάσει άλλων εξαιρέσεων.

9. Η γενική απαγόρευση της εμπορικής φαλαινοθηρίας, που αποφασίστηκε στο πλαίσιο της ΔΕΦ, ευθυγραμμίζεται με τις πολιτικές της ΕΚ, όπως αυτές ορίζονται από την προαναφερθείσα νομοθεσία. Είναι σημαντικό να διασφαλίσει η ΔΕΦ την αποτελεσματική προστασία των φαλαινών σε παγκόσμια κλίμακα. Για τον λόγο αυτό, σε κάθε σύνοδο της ΔΕΦ, τα 21 κράτη μέλη που είναι μέλη της ΔΕΦ[7] πρέπει να λαμβάνουν θέση επί των προτάσεων που υπάγονται στην κοινοτική αρμοδιότητα.

10. Σύμφωνα με την αρχή της πιστής συνεργασίας που εκφράζεται στο άρθρο 10 της συνθήκης ΕΚ και με την αρχή της ενιαίας εξωτερικής εκπροσώπησης της Κοινότητας, είναι απαραίτητο να προετοιμάζουν τα κράτη μέλη τις συνόδους της ΔΕΦ συμφωνώντας σε κοινή θέση στο πλαίσιο του Συμβουλίου. Λόγω των εγγενών περιορισμών της ιδιότητας του παρατηρητή που έχει η Κοινότητα, τη θέση αυτή πρέπει να εκφράζουν από κοινού τα κράτη μέλη στη ΔΕΦ, ενεργώντας προς το συμφέρον της Κοινότητας. Είναι επίσης πολύ σημαντικό να επισπεύσουν τη διαδικασία προσχώρησής τους τα υπόλοιπα κράτη μέλη που δεν έχουν καταστεί ακόμη μέρη της ΔΕΦ. Μόνο με τη συνεργασία μεταξύ των κρατών μελών της ΕΕ και τη διαμόρφωση κοινοτικής θέσης υπάρχει πιθανότητα να επιτευχθεί η κατάρτιση και επιβολή αποτελεσματικού διεθνούς ρυθμιστικού πλαισίου, κατάλληλου για την προστασία των φαλαινών.

11. Προς τούτο, η Επιτροπή προτείνει στο Συμβούλιο την έκδοση απόφασης, με νομική βάση το άρθρο 175 (περιβαλλοντική πολιτική) και το άρθρο 300 παράγραφος 2 δεύτερο εδάφιο, για τον καθορισμό των θέσεων που θα υιοθετηθούν εξ ονόματος της Κοινότητας σε όργανο το οποίο έχει συσταθεί από συμφωνία, όταν το εν λόγω όργανο καλείται να λάβει αποφάσεις που παράγουν έννομα αποτελέσματα. Λαμβανομένων δεόντως υπόψη των περιβαλλοντικών, κατά κύριο λόγο, στόχων που οφείλει να επιδιώξει η Ευρωπαϊκή Κοινότητα σε σχέση με τη ΔΕΦ στην παρούσα συγκυρία, το άρθρο 37 της Συνθήκης δεν συμπεριλαμβάνεται στην προτεινόμενη νομική βάση της παρούσας απόφασης, χωρίς να θίγεται η αποκλειστική αρμοδιότητα της Ευρωπαϊκής Κοινότητας στο πεδίο των θαλάσσιων πόρων σύμφωνα με τις διατάξεις του άρθρου 3 παράγραφος 1 στοιχείο ε) της Συνθήκης, σε συνδυασμό με το άρθρο 32 και το παράρτημα Ι αυτής, και συνεπώς, στο πεδίο όλων των ζώντων υδρόβιων πόρων στο πλαίσιο της κοινής αλιευτικής πολιτικής, σύμφωνα με τον κανονισμό (EΚ) αριθ. 2371/2002 του Συμβουλίου[8]. Τούτο δεν δημιουργεί προηγούμενο για τις τυχόν μελλοντικές διαπραγματεύσεις σχετικά με τη διατήρηση και διαχείριση ζώντων υδρόβιων πόρων που εμπίπτουν στον εν λόγω κανονισμό.

12. Οι αποφάσεις της ΔΕΦ για την τροποποίηση του προσαρτήματος της Σύμβασης παράγουν έννομα αποτελέσματα, δεδομένου ότι τίθενται σε ισχύ εντός καθορισμένης χρονικής περιόδου, χωρίς να απαιτείται κύρωση[9]. Σε όλες σχεδόν τις συνόδους της ΔΕΦ μετά την έναρξη ισχύος της απαγόρευσης, η Ιαπωνία πρότεινε τροποποιήσεις του προσαρτήματος της Σύμβασης, ώστε να επιτρέπεται η φαλαινοθηρία υπό ορισμένες προϋποθέσεις και να αρθεί, εκ των πραγμάτων, η απαγόρευση για ορισμένα αποθέματα. Η Κοινότητα αδυνατεί να κινήσει και να ολοκληρώσει τις οικείες εσωτερικές διαδικασίες καθορισμού της θέσης της, αν περιμένει πρώτα να κατατεθούν προτάσεις τροποποίησης από τα άλλα μέλη της ΔΕΦ, δεδομένου ότι σχετικές προτάσεις μπορούν να υποβάλλονται έως και 60 ημέρες πριν από κάθε σύνοδο της ΔΕΦ. Επιπλέον, επειδή ο προτεινόμενος κοινοτικός στόχος είναι η υποστήριξη της διαμόρφωσης συνολικού διεθνούς πλαισίου που να καλύπτει όλες τις φαλαινοθηρικές δραστηριότητες και, γενικά, η εναντίωση σε κάθε πρωτοβουλία για άρση του μορατόριουμ που έχει επιβληθεί στην εμπορική φαλαινοθηρία, το Συμβούλιο μπορεί ήδη να καθορίσει την κοινοτική θέση για τις μελλοντικές συνόδους της ΔΕΦ.

13. Παράλληλα, η Κοινότητα θα πρέπει επίσης να υποστηρίζει τις τροποποιήσεις του προσαρτήματος που αποσκοπούν στη δημιουργία καταφυγίων για τις φάλαινες και να αντιτάσσεται στις προτάσεις τροποποίησης του εσωτερικού κανονισμού της ΔΕΦ με τις οποίες επιδιώκεται να διευρυνθεί το πεδίο εφαρμογής της μυστικής ψηφοφορίας, διότι αυτό αντίκειται στους στόχους της σύμβασης του Aarhus, μέρη της οποίας είναι η Κοινότητα και τα κράτη μέλη της, ιδίως δε στο άρθρο 3 παράγραφος 7.

14. Η παρούσα πρόταση απόφασης του Συμβουλίου βασίζεται στην απόφαση του Συμβουλίου που εκδόθηκε από το Συμβούλιο Περιβάλλοντος στις 5 Ιουνίου 2008 βάσει πρότασης της Επιτροπής[10]. Η έκδοση της απόφασης του Συμβουλίου έδωσε στην Κοινότητα τη δυνατότητα να συντονίσει τη θέση που έλαβε σε διάφορα ζητήματα κατά την 60ή ετήσια σύνοδο της ΔΕΦ, η οποία πραγματοποιήθηκε τον Ιούνιο του 2008 στο Σαντιάγο της Χιλής.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της θέσης που θα υιοθετηθεί εξ ονόματος της Ευρωπαϊκής Κοινότητας όσον αφορά τις προτάσεις τροποποίησης της διεθνούς σύμβασης για τη ρύθμιση της φαλαινοθηρίας και του προσαρτήματός της

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδιαίτερα το άρθρο 175 παράγραφος 1 σε συνδυασμό με το άρθρο 300 παράγραφος 2 δεύτερο εδάφιο,

την πρόταση της Επιτροπής[11],

Εκτιμώντας τα ακόλουθα:

(1) Σύμφωνα με το άρθρο 174 παράγραφος 1 της συνθήκης ΕΚ, ένας από τους στόχους της κοινοτικής περιβαλλοντικής πολιτικής είναι η προώθηση, σε διεθνές επίπεδο, μέτρων για την αντιμετώπιση των περιφερειακών ή παγκόσμιων περιβαλλοντικών προβλημάτων.

(2) Στο εσωτερικό της Κοινότητας, η οδηγία 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας (οδηγία για τα ενδιαιτήματα)[12] περιλαμβάνει όλα τα είδη κητωδών στον κατάλογο των ειδών κοινοτικού ενδιαφέροντος και απαιτεί από τα κράτη μέλη να διατηρήσουν ή να αποκαταστήσουν τα είδη αυτά σε ικανοποιητική κατάσταση διατήρησης, στα τμήματα της επικράτειάς τους στα οποία εφαρμόζεται η Συνθήκη. Όλα τα κητώδη απαριθμούνται στο παράρτημα IV της οδηγίας. Συνεπώς, όλα τα είδη φάλαινας προστατεύονται αυστηρά από εκούσια όχληση, σύλληψη ή θανάτωση εντός των κοινοτικών υδάτων. Η ίδια οδηγία απαγορεύει επίσης την κατοχή, μεταφορά και πώληση ή ανταλλαγή δειγμάτων ειδών που έχουν συλληφθεί ενώ διαβιούσαν ελεύθερα στο φυσικό περιβάλλον.

(3) Ο κανονισμός 338/97/ΕΚ του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους[13], με τον οποίο τίθενται σε εφαρμογή στην ΕΚ οι διατάξεις της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES), απαγορεύει την εισαγωγή κητωδών στην Κοινότητα για εμπορικούς πρωτίστως σκοπούς[14].

(4) Οι φάλαινες είναι μεταναστευτικό είδος. Ως εκ τούτου, οι πολιτικές και η νομοθεσία της ΕΚ που αφορούν τις φάλαινες θα είναι πιο αποτελεσματικές στα κοινοτικά ύδατα, εάν υποστηρίζονται από συνεκτική παγκόσμια δράση.

(5) Η Διεθνής Επιτροπή Φαλαινοθηρίας (ΔΕΦ/IWC), ο αρμόδιος διεθνής οργανισμός για τη διατήρηση και διαχείριση των αποθεμάτων φαλαινών σε παγκόσμιο επίπεδο, έχει συσταθεί δυνάμει της Διεθνούς Σύμβασης για τη Ρύθμιση της Φαλαινοθηρίας (ΔΣΡΦ/ICRW), η οποία υπεγράφη το 1946. Μέλη της ΔΕΦ μπορούν να είναι μόνο κυβερνήσεις. Εικοσιένα κράτη μέλη της Ευρωπαϊκής Ένωσης συγκαταλέγονται μεταξύ των μερών της ΔΕΦ[15]. Η Ευρωπαϊκή Κοινότητα συμμετέχει στη ΔΕΦ με την ιδιότητα του παρατηρητή, εκπροσωπούμενη από την Επιτροπή.

(6) Η φαλαινοθηρία για εμπορικούς σκοπούς ανεστάλη το 1986, λόγω του μορατόριουμ που συνομολογήθηκε από την πλειονότητα των χωρών οι οποίες εκπροσωπούνται στη ΔΕΦ. Τα κράτη που πρωτοστατούν υπέρ της φαλαινοθηρίας αμφισβητούν σταθερά το εν λόγω μορατόριουμ και εξακολουθούν να αναπτύσσουν φαλαινοθηρικές δραστηριότητες για σκοπούς που αποκαλούν επιστημονικούς ή βάσει άλλων εξαιρέσεων.

(7) Κατά την 60ή ετήσια σύνοδο της ΔΕΦ, που πραγματοποιήθηκε τον Ιούνιο του 2008 στο Σαντιάγο της Χιλής, δρομολογήθηκε μια σημαντική διαδικασία για τη χάραξη της μελλοντικής πορείας της ΔΕΦ. Τα κράτη μέλη πρέπει να επιδιώξουν να συμμετέχουν εποικοδομητικά σε όλες τις συζητήσεις, λαμβάνοντας υπόψη τον στόχο της εξασφάλισης αποτελεσματικού διεθνούς ρυθμιστικού πλαισίου.

(8) Η ΔΕΦ βασίζει τις εργασίες της σε προσάρτημα, το οποίο διέπει την άσκηση της φαλαινοθηρίας ανά την υφήλιο. Το προσάρτημα επισυνάπτεται στη Σύμβαση και θεωρείται αναπόσπαστο μέρος της. Είναι δεσμευτικό για τα μέρη της και προβλέπει λεπτομερείς κανόνες φαλαινοθηρίας ως προς τη διατήρηση και τη χρησιμοποίηση των φαλαινικών πόρων. Οι διατάξεις του και οι τροποποιήσεις τους είναι δεσμευτικές για τα συμβαλλόμενα μέρη, εκτός εάν ένα μέρος υποβάλει επίσημα ένσταση σε τροποποίηση, σύμφωνα με το άρθρο V παράγραφος 3 της ΔΣΡΦ.

(9) Οι προτάσεις για αποφάσεις σχετικά με την τροποποίηση του προσαρτήματος, οι οποίες εγκρίνονται στο πλαίσιο της ΔΕΦ, ενδέχεται να παράγουν έννομα αποτελέσματα και να επηρεάζουν την επίτευξη των στόχων των κοινοτικών πολιτικών για τα κητώδη, καθώς και της σχετικής νομοθεσίας. Ορισμένες από τις προτάσεις αποφάσεων που υποβάλλονται συχνά στις συνόδους της ΔΕΦ αποσκοπούν στην έγκριση φαλαινοθηρικών δραστηριοτήτων, με την καθιέρωση ποσοστώσεων και την εφαρμογή μέτρων διαχείρισης, ή στη δημιουργία καταφυγίων για τις φάλαινες και απαιτούν τον καθορισμό κοινοτικής θέσης.

(10) Λαμβανομένων δεόντως υπόψη των περιβαλλοντικών, κατά κύριο λόγο, στόχων που οφείλει να επιδιώξει η Ευρωπαϊκή Κοινότητα σε σχέση με τη ΔΕΦ στην παρούσα συγκυρία, το άρθρο 37 της Συνθήκης δεν συμπεριλαμβάνεται στην προτεινόμενη νομική βάση της παρούσας απόφασης, χωρίς να θίγεται η αποκλειστική αρμοδιότητα της Ευρωπαϊκής Κοινότητας στο πεδίο των θαλάσσιων πόρων σύμφωνα με τις διατάξεις του άρθρου 3 παράγραφος 1 στοιχείο ε) της Συνθήκης, σε συνδυασμό με το άρθρο 32 και το παράρτημα Ι αυτής, και συνεπώς, στο πεδίο όλων των ζώντων υδρόβιων πόρων στο πλαίσιο της κοινής αλιευτικής πολιτικής, σύμφωνα με τον κανονισμό (EΚ) αριθ. 2371/2002 του Συμβουλίου[16].Τούτο δεν δημιουργεί προηγούμενο για τις τυχόν μελλοντικές διαπραγματεύσεις σχετικά με τη διατήρηση και διαχείριση ζώντων υδρόβιων πόρων που εμπίπτουν στον εν λόγω κανονισμό.

(11) Βάσει του άρθρου 10 της συνθήκης ΕΚ, τα κράτη μέλη έχουν την υποχρέωση να συνεργάζονται πιστά και δεν μπορούν να αναλαμβάνουν υποχρεώσεις εκτός του πλαισίου της κοινοτικής νομοθεσίας, οι οποίες ενδέχεται να θίξουν τους κοινοτικούς κανόνες ή να μεταβάλουν το πεδίο εφαρμογής τους.

(12) Δεδομένου ότι η Κοινότητα συμμετέχει στη ΔΕΦ με την ιδιότητα του παρατηρητή, η θέση της όσον αφορά θέματα που υπάγονται στην αρμοδιότητά της πρέπει να αποφασίζεται από το Συμβούλιο και να εκφράζεται από τα κράτη μέλη, τα οποία ενεργούν από κοινού για την προάσπιση των συμφερόντων της.

(13) Κατά τις συνόδους της ΔΕΦ, η Κοινότητα και τα κράτη μέλη πρέπει να συνεργάζονται στενά, ώστε οι ενδεχόμενες τροποποιήσεις της ΔΣΡΦ και του προσαρτήματός της να συνάδουν με τους στόχους των πολιτικών και της νομοθεσίας της Κοινότητας για τις φάλαινες,

ΑΠΟΦΑΣΙΖΕΙ:

Άρθρο 1

Η θέση της Κοινότητας κατά τις συνόδους της Διεθνούς Επιτροπής Φαλαινοθηρίας (ΔΕΦ/IWC) συμφωνεί με το παράρτημα της παρούσας απόφασης και εκφράζεται από τα κράτη μέλη, τα οποία ενεργούν από κοινού για την προάσπιση του κοινοτικού συμφέροντος.

Άρθρο 2

Σε περίπτωση που η αναφερόμενη στο άρθρο 1 θέση είναι πιθανόν να επηρεαστεί από νέα επιστημονικά ή τεχνικά στοιχεία, τα οποία υποβάλλονται πριν από τη σύνοδο της ΔΕΦ ή κατά τη διάρκειά της, καθώς και σε περίπτωση επιτόπιας κατάθεσης προτάσεων για θέματα που δεν έχουν ακόμη αποτελέσει το αντικείμενο κοινοτικής θέσης, διαμορφώνεται θέση επί της εκάστοτε πρότασης με συντονισμό, ακόμη και επιτόπου, πριν η τελευταία τεθεί σε ψηφοφορία.

Έγινε στ…,

Για το Συμβούλιο

Ο Πρόεδρος […]

ΠΑΡΑΡΤΗΜΑ

15. Πρωταρχικό στόχο της Ευρωπαϊκής Κοινότητας σε σχέση με τη ΔΕΦ αποτελεί η εξασφάλιση αποτελεσματικού διεθνούς ρυθμιστικού πλαισίου για τη διατήρηση και διαχείριση των αποθεμάτων των φαλαινών, το οποίο θα εγγυάται σημαντική βελτίωση της κατάστασης διατήρησης των φαλαινών μακροπρόθεσμα και θα θέτει όλες τις φαλαινοθηρικές δραστηριότητες υπό τον έλεγχο της ΔΕΦ.

16. Τα κράτη μέλη, ενεργώντας από κοινού για την προάσπιση του κοινοτικού συμφέροντος, υιοθετούν την εξής θέση σχετικά με τις προτάσεις για λήψη αποφάσεων από τη ΔΕΦ:

α) υποστηρίζουν τη διατήρηση, στο προσάρτημα, του μορατόριουμ που έχει επιβληθεί στην εμπορική φαλαινοθηρία·

β) απορρίπτουν κάθε πρόταση σχετικά με νέες μορφές φαλαινοθηρίας, οι οποίες δεν προβλέπονται στη Σύμβαση και θα μπορούσαν να υπομονεύσουν τη διατήρηση του μορατόριουμ για την εμπορική φαλαινοθηρία, εκτός εάν η πρόταση εγγυάται σημαντική βελτίωση της κατάστασης διατήρησης των φαλαινών μακροπρόθεσμα και θέτει υπό τον έλεγχο της ΔΕΦ όλες τις φαλαινοθηρικές δραστηριότητες των μελών της·

γ) υποστηρίζουν τις προτάσεις δημιουργίας καταφυγίων για τις φάλαινες σύμφωνα με τους κανόνες της ΔΕΦ·

δ) υποστηρίζουν τις προτάσεις σχετικά με τη διαχείριση της φαλαινοθηρίας που αποσκοπεί στην επιβίωση των αυτοχθόνων πληθυσμών, εφόσον δεν τίθεται σε κίνδυνο η διατήρηση των αντίστοιχων αποθεμάτων, λαμβάνοντας δεόντως υπόψη την αρχή της προφύλαξης και τις συμβουλές της επιστημονικής επιτροπής, και εφόσον οι φαλαινοθηρικές δραστηριότητες διέπονται από τις δέουσες ρυθμίσεις και τα αλιεύματα παραμένουν εντός των ορίων των τεκμηριωμένων και αναγνωρισμένων αναγκών·

ε) υποστηρίζουν τις προτάσεις που αποσκοπούν στον τερματισμό της «φαλαινοθηρίας για επιστημονικούς σκοπούς» εκτός του ελέγχου της ΔΕΦ·

στ) απορρίπτουν τις προτάσεις τροποποίησης του εσωτερικού κανονισμού της ΔΕΦ με τις οποίες επιδιώκεται να διευρυνθεί το πεδίο εφαρμογής της μυστικής ψηφοφορίας.

[1] Οδηγία 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας, ΕΕ L 206 της 22.7.1992, σ. 7

[2] ΕΕ L 61 της 3.3.1997, σ. 1

[3] Επιπλέον, ο κανονισμός (ΕΟΚ) αριθ. 348/81 του Συμβουλίου περί κοινού καθεστώτος που εφαρμόζεται στις εισαγωγές των προϊόντων που προέρχονται από κητοειδή επιτρέπει τις εισαγωγές των απαριθμούμενων προϊόντων μόνο εάν αυτά δεν χρησιμοποιούνται για εμπορικούς σκοπούς.

[4] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο: Θεματική στρατηγική για την προστασία και διατήρηση του θαλάσσιου περιβάλλοντος, COM(2005) 504 τελικό

[5] Οδηγία 2008/56/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, περί πλαισίου κοινοτικής δράσης στο πεδίο της πολιτικής για το θαλάσσιο περιβάλλον

[6] Σχέδιο απόφασης του Συμβουλίου με το οποίο εξουσιοδοτείται η Επιτροπή να διαπραγματευθεί, εξ ονόματος της Κοινότητας, πρωτόκολλο τροποποίησης της Διεθνούς Σύμβασης για τη ρύθμιση της φαλαινοθηρίας, η οποία υπεγράφη στην Ουάσιγκτον στις 2 Δεκεμβρίου 1946, COM(92) 316.

[7] Αυστρία, Βέλγιο, Κύπρος, Τσεχική Δημοκρατία, Δανία, Φινλανδία, Γαλλία, Γερμανία, Ελλάδα, Ουγγαρία, Ιρλανδία, Ιταλία, Λουξεμβούργο, Κάτω Χώρες, Πορτογαλία, Σλοβακική Δημοκρατία, Σλοβενία, Ισπανία, Σουηδία, Ηνωμένο Βασίλειο, Ρουμανία.

[8] Κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής, ΕΕ L 358 της 31.12.2002, σ. 59-80

[9] Βλ. άρθρο V της Σύμβασης. Σύμφωνα με την παράγραφο 3, τα μέρη δεσμεύονται από τις τροποποιήσεις του προσαρτήματος μετά ενενήντα ημέρες, εκτός εάν υποβάλουν ένσταση.

[10] COM(2007)821 τελικό

[11] ΕΕ C [...] της [...], σ. […]

[12] ΕΕ L 206 της 22.7.1992, σ. 7

[13] ΕΕ L 61 της 3.3.1997, σ. 1

[14] Επιπλέον, ο κανονισμός (ΕΟΚ) αριθ. 348/81 του Συμβουλίου περί κοινού καθεστώτος που εφαρμόζεται στις εισαγωγές των προϊόντων που προέρχονται από κητοειδή επιτρέπει τις εισαγωγές των απαριθμούμενων προϊόντων μόνο εάν αυτά δεν χρησιμοποιούνται για εμπορικούς σκοπούς.

[15] Αυστρία, Βέλγιο, Κύπρος, Τσεχική Δημοκρατία, Δανία, Φινλανδία, Γαλλία, Γερμανία, Ελλάδα, Ουγγαρία, Ιρλανδία, Ιταλία, Λουξεμβούργο, Κάτω Χώρες, Πορτογαλία, Σλοβακική Δημοκρατία, Σλοβενία, Ισπανία, Σουηδία, Ηνωμένο Βασίλειο, Ρουμανία.

[16] Κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής, ΕΕ L 358 της 31.12.2002, σ. 59-80